L&E ปิดเช้าบวกกว่า 6% หลังโชว์กำไร Q2 พุ่งกระฉูด 2 เท่าตัว รับรายได้ขาย-บริการโต
L&E ปิดเช้าบวกกว่า 6% หลังโชว์กำไร Q2 พุ่งกระฉูด 2 เท่าตัว รับรายได้ขาย-บริการโต โดยปิดตลาดภาคเช้าที่ระดับ 2.90 บาท บวก 0.18 บาท หรือ 6.62% สูงสุดที่ระดับ 3.10 บาท ต่ำสุดที่ระดับ 2.84 บาท มูลค่าซื้อขาย 6.06 ล้านบาท
9 ส.ค. 2561

นายปกรณ์ บริมาสพร ประธานกรรมการบริหาร บริษัท ไลท์ติ้ง แอนด์ อีควิปเมนท์ จำกัด (มหาชน) หรือ L&amp;E เปิดเผยว่า ผลการดำเนินงานของบริษัทในงวดไตรมาส 2/2561 มีรายได้จากการขายและให้บริการ 684 ล้านบาท เพิ่มขึ้นจากงวดเดียวกันปีก่อน 19% เป็นผลจากงานโครงการได้ปรับตัวเพิ่มขึ้น 23% งานค้าส่ง/ค้าปลีกเพิ่มขึ้น 14% และงานส่งออกเท่ากับปีก่อนหน้า ส่งผลให้มีกำไรสุทธิอยู่ที่ 24.7 ล้านบาท เพิ่มขึ้นจากงวดเดียวกันปีก่อน 16.3 ล้านบาท หรือเพิ่มขึ้น 194%
โดยการเพิ่มขึ้นของงานโครงการเป็นผลจากการก่อสร้างและปรับปรุงศูนย์การค้าและร้านค้าต่าง ๆ ที่ยังคงขยายตัวอย่างต่อเนื่อง รวมทั้งมีสินค้าที่ส่งไปติดตั้งในงาน turnkey ไตรมาสก่อนหน้า สามารถส่งมอบงานและรับรู้รายได้ในไตรมาสนี้ ส่วนการเพิ่มขึ้นของงานขายส่ง/ขายปลีกเป็นผลจากการขายในร้าน Lighting Solution Center ของบริษัทที่ถนนรัชดาภิเษก และที่ถนนราชพฤกษ์ได้ปรับตัวดีขึ้น สำหรับงานส่งออกนั้น การเลื่อนส่งมอบสินค้าให้งานบางโครงการในประเทศเมียนมาร์และประเทศมาเลเซีย ส่งผลให้รายได้จากการขายยังคงเท่ากับปีก่อนหน้า
ขณะเดียวกัน ในไตรมาส 2 ปี 2561 บริษัทฯ มีค่าใช้จ่ายในการขายและบริหาร 181.4 ล้านบาท เพิ่มขึ้นจากปีก่อนหน้า 11% สาเหตุใหญ่เป็นผลจากค่าใช้จ่ายที่แปรผันตามผลการดำเนินงานของบริษัทฯ ได้ปรับตัวเพิ่มขึ้น และในปีนี้มีค่าใช้จ่ายที่เกิดขึ้นจากการจัดตั้งบริษัทย่อยในประเทศเวียดนามและการจัดตั้งสำนักงานตัวแทนในประเทศมาเลเซียและประเทศอินโดนีเชีย รวมทั้งผลจากการปรับเงินเดือนประจำปี
สำหรับภาพรวมธุรกิจทั้งปี 2561 บริษัทฯ ตั้งเป้ารายได้จากการขายและให้บริการเติบโต 20% จากปีก่อน ในฐานะผู้นำธุรกิจแสงสว่าง พร้อมรุกขยายงานโครงการของภาครัฐบาลและเอกชนที่คาดว่าจะทยอยออกมาอย่างต่อเนื่องในปีนี้ ตามการขยายตัวของเศรษฐกิจ โดยปัจจุบัน บริษัทฯ มีงานในมือ (Backlog) ที่รอรับรู้เป็นรายได้อยู่ที่ 1,100 ล้านบาท ซึ่งจะทยอยรับรู้รายได้ทั้งหมดในปีนี้
ส่วนการขยายไปยังตลาดต่างประเทศ ในช่วง 6 เดือนแรกของปีมีการเติบโตที่ดี จากความเชื่อมั่นของลูกค้าที่มีต่อสินค้าและบริการของบริษัทฯ และความเชี่ยวชาญในธุรกิจแสงสว่าง โดยบริษัทฯ ยังคงตั้งเป้าหมายสัดส่วนส่งออกต่างประเทศที่ 9% ของรายได้จากการขายและบริการ อีกทั้ง การพัฒนานวัตกรรมผลิตภัณฑ์ไฟฟ้าแสงสว่างของบริษัทฯ สร้างความรู้ และกิจกรรมส่งเสริมการขาย เพื่อผลักดันให้เลือกใช้ผลิตภัณฑ์ LED แทนการใช้หลอดไฟส่องสว่างแบบเดิม สนับสนุนรายได้จากการขายปลีกและขายส่งให้เติบโตอย่างต่อเนื่องได้
ด้านราคาหุ้น L&amp;E ปิดตลาดภาคเช้าที่ระดับ 2.90 บาท บวก 0.18 บาท หรือ 6.62% สูงสุดที่ระดับ 3.10 บาท ต่ำสุดที่ระดับ 2.84 บาท มูลค่าซื้อขาย 6.06 ล้านบาท